Uznesenie Krajského súdu Bratislava sp. zn. 15Co/363/2017 z 22. 5. 2018
Uznesenie Krajského súdu Bratislava z 22. mája 2018, sp. zn. 15Co/363/2017, ECLI:SK:KSBA:2018:2116200783.4
Súd: Krajský súd Bratislava
Spisová značka: 15Co/363/2017
ECLI: ECLI:SK:KSBA:2018:2116200783.4
Dátum vydania: 22. 5. 2018
Forma: Uznesenie
Text rozhodnutia
Súd: Krajský súd Bratislava Spisová značka: 15Co/363/2017 Identifikačné číslo súdneho spisu: 2116200783 Dátum vydania rozhodnutia: 23. 05. 2018 Meno a priezvisko sudcu, VSÚ: JUDr. Mária Hajdínová ECLI: ECLI:SK:KSBA:2018:2116200783.4 Uznesenie Krajský súd v Bratislave v senáte zloženom z predsedníčky senátu JUDr. Márie Hajdínovej a členov senátu JUDr. Evy Mészárosovej a JUDr. Silvie Walterovej v právnej veci žalobcu: Sociálna poisťovňa, Bratislava, Ul. 29. augusta č. 8 a 10, IČO: 30 807 484, adresa na doručovanie: Sociálna poisťovňa, pobočka Topoľčany, Topoľčany, Nám. M. R. Štefánika č. 2269/18, proti žalovanému: L. M. S., narodený dňa XX.X.XXXX, bytom N., H. č. XX, zastúpený spoločnosťou Lukačka s. r. o., Bratislava, Tehelná č. 25, IČO: 36 858 927, za ktorú koná Mgr. Juraj Lukačka, za účasti intervenienta na strane žalovaného KOOPERATIVA poisťovňa, a.s. Vienna Insurance Group, Bratislava, Štefanovičova č. 4, IČO: 00 585 441, o zaplatenie 9.408,01 €, o následnom späťvzatí žaloby v celom rozsahu, vo veci vedenej na Okresnom súde Bratislava V., sp.zn. 49 C 65/2016, takto r o z h o d o l : I. P r i p ú š ť a späťvzatie žaloby o zaplatenie 9.408,01 €. II. Rozsudok Okresného súdu Bratislava V. zo dňa 22. septembra 2017, č.k. 49 C 65/2016-132, z r u š u j e . III. Konanie o zaplatenie 9.408,01 € z a s t a v u j e . IV. Žalobcovi p r i z n á v a náhradu trov prvoinštančného a odvolacieho konania v rozsahu 100 %. o d ô v o d n e n i e : 1. Rozsudkom zo dňa 22.9.2017, č. k. 49 C 65/2016-132, súd prvej inštancie uložil žalovanému povinnosť zaplatiť žalobcovi 9.408,01 € do 30 dní od právoplatnosti rozsudku, žalobcovi priznal nárok na náhradu trov konania v celom rozsahu. 2. Proti rozsudku súdu prvej inštancie podal v zákonnej lehote odvolanie žalovaný, navrhol odvolaciemu súdu rozsudok súdu prvej inštancie zmeniť a žalobu zamietnuť z dôvodu absencie pasívnej vecnej legitimácie. 3. V priebehu odvolacieho konania, podaním doručeným súdu dňa 12.1.2018 oznámila, v súlade s ustanovením § 82 C.s.p., vstup do konania na strane žalovaného ako intervenient spoločnosť KOOPERATIVA poisťovňa, a.s. Vienna Insurance Group, keďže má právny záujem na výsledku sporu. Dňa 13.2.2018 intervenient oznámil, že žalovanú pohľadávku vo výške 9.408,01 € dňa 5.2.2018 uhradil žalobcovi. 4. Podaním doručeným súdu dňa 10.5.2018 zobral žalobca žalobu v celom rozsahu späť z dôvodu, že žalovaná pohľadávka bola uhradená v celom rozsahu. Na výzvu odvolacieho súdu žalovaný oznámil, že súhlasí so späťvzatím žaloby v celom rozsahu. Mal za to, že vzhľadom na okolnosti prípadu súd neprizná náhradu trov konania žiadnej zo strán sporu. 5. Odvolací súd prejednal vec bez nariadenia pojednávania podľa § 385 ods. l zákona č. 160/2015 Z.z., Civilný sporový poriadok (ďalej len C.s.p.), keď pre nariadenie pojednávania neboli splnené zákonné podmienky, a dospel k záveru, že nie sú dané žiadne dôvody, ktoré by odôvodňovali nepripustenie späťvzatia žaloby. 6. Podľa § 370 ods. 1 a 2 C.s.p. ak je žaloba vzatá späť po rozhodnutí súdu prvej inštancie, ale skôr, ako rozhodnutie nadobudlo právoplatnosť, odvolací súd rozhodne o pripustení späťvzatia (1). Súd späťvzatie žaloby nepripustí, ak s tým protistrana z vážnych dôvodov nesúhlasí. Ak späťvzatie žaloby pripustí, odvolací súd zruší rozhodnutie súdu prvej inštancie a konanie zastaví (2). 7. Z dôvodu, že žalobca zobral žalobu vo veci samej späť v celom rozsahu, po rozhodnutí súdu prvej inštancie a žalovaný so späťvzatím žaloby súhlasil, odvolací súd postupujúc podľa ustanovenia § 370 C.s.p. pripustil späťvzatie žaloby, rozsudok súdu prvej inštancie v celom rozsahu zrušil a konanie zastavil. 8. Podľa § 396 ods. 1 C.s.p. ustanovenia o trovách konania pred súdom prvej inštancie sa použijú aj na odvolacie konanie. 9. Podľa § 256 ods. 1 a 2 C.s.p. ak strana procesne zavinila zastavenie konania, súd prizná náhradu trov konania protistrane (1). Ak strana procesne zavinila trovy konania, ktoré by inak neboli vznikli, súd prizná náhradu týchto trov protistrane (2). 10. O trovách prvoinštančného a odvolacieho konania odvolací súd rozhodol tak, že žalobcovi priznal nárok na náhradu trov prvoinštačného a odvolacieho konania v rozsahu 100 %, postupujúc podľa § 256 ods. 1 C.s.p. v spojení s § 396 ods. 1 C.s.p. Súd skúmal výlučne procesnú zodpovednosť za zastavenie konania a konštatoval, že zastavenie konania v štádiu odvolacieho konania zavinil žalovaný, keď k úhrade žalovanej pohľadávky došlo až po začatí konania. 11. Odvolací súd prijal rozhodnutie jednohlasne (§ 3 ods. 9 zákona č. 757/2004 Z.z. o súdoch a o zmene a doplnení niektorých zákonov v znení účinnom od 1.5.2011; § 393 ods. 2 C.s.p.). Poučenie: Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C.s.p.). Dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak a) sa rozhodlo vo veci, ktorá nepatrí do právomoci súdov, b) ten, kto v konaní vystupoval ako strana, nemal procesnú subjektivitu, c) strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, d) v tej istej veci sa už prv právoplatne rozhodlo alebo v tej istej veci sa už prv začalo konanie, e) rozhodoval vylúčený sudca alebo nesprávne obsadený súd, alebo f) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces (§ 420 C.s.p.). (1) Dovolanie je prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, a) pri ktorej riešení sa odvolací súd odklonil od ustálenej rozhodovacej praxe dovolacieho súdu, b) ktorá v rozhodovacej praxi dovolacieho súdu ešte nebola vyriešená alebo c) je dovolacím súdom rozhodovaná rozdielne. (2) Dovolanie v prípadoch uvedených v odseku 1 nie je prípustné, ak odvolací súd rozhodol o odvolaní proti uzneseniu podľa § 357 písm. a) až n) (§ 421 C.s.p.). (1) Dovolanie podľa § 421 ods. 1 nie je prípustné, ak a) napadnutý výrok odvolacieho súdu o peňažnom plnení neprevyšuje desaťnásobok minimálnej mzdy; na príslušenstvo sa neprihliada, b) napadnutý výrok odvolacieho súdu o peňažnom plnení v sporoch s ochranou slabšej strany neprevyšuje dvojnásobok minimálnej mzdy; na príslušenstvo sa neprihliada, c) je predmetom dovolacieho konania len príslušenstvo pohľadávky a výška príslušenstva v čase začatia dovolacieho konania neprevyšuje sumu podľa písmen a) a b). (2) Na určenie výšky minimálnej mzdy v prípadoch uvedených v odseku 1 je rozhodujúci deň podania žaloby na súde prvej inštancie (§ 422 C.s.p.). Dovolanie len proti dôvodom rozhodnutia nie je prípustné (§ 423 C.s.p.). (1) Dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy. (2) Dovolanie je podané včas aj vtedy, ak bolo v lehote podané na príslušnom odvolacom alebo dovolacom súde (§ 427 C.s.p.). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 C.s.p.). (1) Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom. (2) Povinnosť podľa odseku 1 neplatí, ak je a) dovolateľom fyzická osoba, ktorá má vysokoškolské právnické vzdelanie druhého stupňa, b) dovolateľom právnická osoba a jej zamestnanec alebo člen, ktorý za ňu koná má vysokoškolské právnické vzdelanie druhého stupňa, c) dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná má vysokoškolské právnické vzdelanie druhého stupňa (§ 429 C.s.p.). (1) Dovolanie prípustné podľa § 420 možno odôvodniť iba tým, že v konaní došlo k vade uvedenej v tomto ustanovení. (2) Dovolací dôvod sa vymedzí tak, že dovolateľ uvedie, v čom spočíva táto vada (§ 431 C.s.p.). (1) Dovolanie prípustné podľa § 421 možno odôvodniť iba tým, že rozhodnutie spočíva v nesprávnom právnom posúdení veci. (2) Dovolací dôvod sa vymedzí tak, že dovolateľ uvedie právne posúdenie veci, ktoré pokladá za nesprávne, a uvedie, v čom spočíva nesprávnosť tohto právneho posúdenia (§ 432 C.s.p.). Dovolací dôvod nemožno vymedziť tak, že dovolateľ poukáže na svoje podania pred súdom prvej inštancie alebo pred odvolacím súdom (§ 433 C.s.p.). Dovolacie dôvody možno meniť a dopĺňať len do uplynutia lehoty na podanie dovolania (§ 434 C.s.p.). V dovolaní nemožno uplatňovať nové prostriedky procesného útoku a prostriedky procesnej obrany okrem skutočností a dôkazov na preukázanie prípustnosti a včasnosti podaného dovolania (§ 435 C.s.p.).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2018:2116200783.4 (dáta aktuálne k 3. 11. 2026). Záväzné je znenie zverejnené súdom.




